ยกระดับมาตราฐาน ร้านแลกเงินไทยรับเออีซี
โดย...ชีวรัตน์ กิจนภาธนพพงศ์
20 ก.พ. 2556

โดย...ชีวรัตน์ กิจนภาธนพพงศ์ 
ถึงแม้ว่าธุรกิจแลกเปลี่ยนเงินตราต่างประเทศเกิดขึ้นมาประเทศไทยกว่า 60 ปีแล้ว แต่สมาคมค้าเงินตราต่างประเทศเพิ่งก่อตั้งเมื่อเดือน พ.ย. 2555 ถือว่าเป็นน้องใหม่ในแวดวงการเงิน... 
ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ (TAFEX) คนแรกของประเทศไทย ได้แสดงวิสัยทัศน์ถึงการก่อตั้งสมาคมว่า ในแวดวงผู้ประกอบการแลกเงินตราต่างประเทศมีความคิดที่จะก่อตั้งสมาคมเมื่อ 45 ปีที่แล้ว แต่เพิ่งมาสำเร็จเมื่อเร็วๆ นี้ โดยมีเบื้องต้นสมาชิกผู้ประกอบการแลกเปลี่ยนเงินตราต่างประเทศกว่า 40 รายร่วมเป็นสมาชิก และคาดว่าปี 1 ปีจะมีสมาชิกเพิ่มขึ้น 300500 ราย จากผู้ประกอบการที่ได้รับใบอนุญาตแลกเปลี่ยนเงินตราต่างประเทศ1,217 ราย
ทั้งนี้ วัตถุประสงค์ตั้งสมาคมเพื่อเป็นองค์กรกลางสำหรับผู้ประกอบธุรกิจแลกเงินตราต่างประเทศ ที่ปัจจุบันมีผู้ได้ใบอนุญาตประกอบธุรกิจจากธนาคารแห่งประเทศไทย (ธปท.) 1,217 ราย ซึ่งต่างคนก็ต่างประกอบธุรกิจ ไม่มีองค์กรกลางในการประสานงานกับ ธปท. หรือรวมกันที่จะพัฒนาศักยภาพของธุรกิจ ที่จะเตรียมพร้อมรับมือการเปิดประชาคมเศรษฐกิจอาเซียน (เออีซี) ปี 2558 
ชนาพร กล่าวว่า ธุรกิจแลกเปลี่ยนเงินตราต่างประเทศมีบทบาทสำคัญในการสนับสนุนให้ธุรกรรมการเงินครบวงจร ส่งเสริมการค้า การเดินทางท่อง เที่ยว และเศรษฐกิจให้มีความคล่องตัวและมีประสิทธิภาพ ซึ่ง ณ ปี 2554 มูลค่าตลาดรวมธุรกิจแลกเปลี่ยนเงินตรารวมธนาคารพาณิชย์ด้วย 1,100 ล้านเหรียญสหรัฐ หรือประมาณ 3.3 หมื่นล้านบาท 
ทั้งนี้ การเปิดเออีซีในปี 2558 คาดว่าจะทำให้ธุรกิจแลกเปลี่ยนเงินตรามีอัตราการเติบโต 45 เท่า และมีการแข่งขันกันสูง โดยมีกลุ่มนักลงทุนจากต่างประเทศที่มีเงินทุนสูงเข้ามาทำธุรกิจในไทยมากขึ้น
ดังนั้น ผู้ประกอบการจะต้องปรับตัวให้สามารถแข่งขันได้ พร้อมทั้งต้องเร่งพัฒนาบุคลากรด้านภาษาอังกฤษและภาษาที่สาม ไม่เช่นนั้นจะถูกแรงงานต่างชาติแย่งงาน ในขณะเดียวกันต้องสร้างภาพลักษณ์ให้เป็นมาตรฐานและสร้างความน่าเชื่อถือ 
“หากผู้ประกอบการของไทยยังไม่เตรียมรับมืออย่างแข็งขัน อาจเป็นการเปิดช่องว่างให้นายทุนต่างประเทศเข้ามามีบทบาทและนำไปสู่การครอบงำตลาดในที่สุด” ชนาพร กล่าว
สำหรับบทบาทของสมาคมฯ ในปีนี้มีแผนงานที่พัฒนาบุคลากรในธุรกิจแลกเปลี่ยนเงินตรา รวมทั้งการให้ความรู้ด้านตรวจสอบธนบัตรปลอม และจัดทำมาตรฐานร้านแลกเปลี่ยนเงินตราต่างประเทศ โดยจะมีตราสัญลักษณ์เพื่อสร้างภาพลักษณ์ที่ดีกับธุรกิจ
นอกจากนี้ ได้มีการพัฒนาระบบซอฟต์แวร์เพื่อให้ผู้ประกอบการแลกเปลี่ยนเงินตราเชื่อมโยงกับสำนักงานป้องกันและปราบปรามการฟอกเงิน (ปปง.) ในการตรวจสอบประวัติผู้ก่อการร้ายตามกฎหมายของ ปปง. ในขณะเดียวกันต้องพัฒนาเว็บไซต์ให้รวบรวมความรู้เกี่ยวกับอัตราแลกเปลี่ยน ธนบัตร และการกำหนดอัตราแลกเปลี่ยนของสมาชิก
ถึงเวลาแล้วที่ผู้ประกอบการแลกเปลี่ยนเงินตราต่างประเทศควรปรับตัวสู่มาตรฐานสากล เพื่อให้สามารถรองรับการเปลี่ยนแปลงเข้าสู่ตลาดประชาคมเศรษฐกิจอาเซียนได้